Bekende onkoloog van Limpopo sterf | Netwerk24
Bekende onkoloog van Limpopo sterf
Deur Isabel Venter 26 Mei 2019 21:08
'n Bekende onkoloog van Polokwane in Limpopo is op die laaste dag van sy vakansie in Mauritius dood.
Dr. Hercules Malan en sy vrou, Roeline. Foto: Facebook
Dr. Hercules Malan (66) en sy vrou, Roeline (66), was saam met vakansie en sou die naweek terugkeer na Suid-Afrika.
Paul, Malan se oudste seun, sê die egpaar het Vrydag vir oulaas saam gaan snorkel.
" 'n Lykskouing het bevestig hy het 'n hartaanval gekry terwyl hy onder die water was," sê Paul.
Sy ma het intussen die naweek alleen teruggekeer na Pretoria waar sy bygestaan word deur familie en vriende.
Paul sê die familie sal in die week na Polokwane, die egpaar se tuiste vir die afgelope twee dekades, gaan om begrafnisreëlings te finaliseer.
"My ouers het vroeër baie rondgetrek. Ons het onder meer in Krugersdorp, Giyani, Ventersdorp, Randfontein, Carletonville en Bloemfontein gebly," sê Paul.
Malan en Roeline het in 1999 hulself in Polokwane gevestig. Hulle het twee seuns en twee dogters, asook sewe kleinseuns.
Talle kankerpasiënte in die noorde van Suid-Afrika is al suksesvol deur Malan behandel.
Hy was die stigter van die Morula-onkologiesentrum in Polokwane waar chemoterapie en radioterapie toegedien word.
Volgens Paul was sy pa lief vir reis, maar sy grootste liefde en ook stokperdjie was geskiedenis en veral genealogie.
Malan was onder meer 'n lid van die Hugenotevereniging van Suid-Afrika en ook outeur van die boek Die Malans van Suid-Afrika, asook stigter en ondervoorsitter van die Malan-familiebond.
Malan was ook die medeskrywer van die Geskiedenis van die Jordaan-familie. Hy het ook ander familiegeskiedenisboeke geskryf, onder meer oor die Roothman-familie in Suid Afrika.
'n Gedenkdiens vir Malan word op Vrydag 31 Mei om 11:00 vanuit die NG kerk Noord in Polokwane gehou.